Imtella' Mejju 20, 2021 BirdLife Malta xandret filmat li qalet li jiġbor l-illegalitajiet osservati matul l-istaġun tal-kaċċa fir-rebbiegħa 2021. L-għaqda qalet li l-istaġun tal-kaċċa, li suppost kien miftuħ biss għas-Summiena, tfassal b'mod biex jaħbat mal-qofol tal-passa tal-Gamiema, li qalet spiċċat fil-mira prinċipali. B'referenza għal dikjarazzjonijiet mill-għaqdiet tal-kaċċaturi dwar id-dritt tal-privatezza tal-membri tagħhom, il-BirdLife iċċarat li l-filmati kollha fil-filmat inġibdu minn spazji pubbliċi, fejn qalet li juru b'mod ċar atti li jammontaw għal ksur tal-liġi. Żiedet li għadd ta' illegalitajiet, b'mod partikolari marbutin mal-qtil tal-Gamiem, kienu osservati kuljum. BirdLife Malta u l-pulizija rċivew ukoll numru ta' Gamiem ferut b'tiri ta' senter. Il-BirdLife qalet li l-filmat se jiġi ppreżentat lill-Kummissjoni Ewropea bħala parti mill-evidenza li turi kif id-deroga li tapplika Malta għall-kaċċa tas-Summien fir-rebbiegħa reġgħet intużat biex il-kaċċaturi jitħallew jikkaċċjaw għall-Gamiema, minkejja li hija speċi fil-periklu.